La Policia Local de Carcaixent rescata una senderista que es trobava desorientada i deshidratada prop del Pla de Reus
26 de abril de 2023

Carcaixent

Aquest diumenge 23 d’abril, la Policia Local de Carcaixent ha rescatat una senderista que es trobava desorientada i deshidratada prop del Pla de Reus, zona límit amb el terme de Simat de la Valldigna.

Després de rebre una trucada vora les 14 hores d’aquesta persona informant que es trobava perduda, la Policia va poder concretar la seua localització de manera precisa a través del telèfon mòbil.

Amb la ubicació, es va procedir al seu rescat, sense perdre en cap moment el contacte per part dels agents amb la demandant d’ajuda, tractant de tranquil·litzar-la i indicant-li la direcció a seguir.

Com a primera opció, es va intentar accedir a través de l’Hort del Pinar de Rafelguaraf, sent l’única via d’accés amb vehicle a través de pistes forestals, però el camí es trobava completament tancat.

Per tant, l’altra opció va ser anar a l’Hort de Soriano i des d’allí iniciar una ruta a peu de més de 5 kilòmetres fins on es trobava aquesta veïna d’Algemesí que estava marejada i el seu gos ferit a una pota.

Mentrestant, la Policia Local de Rafelguaraf va poder contactar amb qui corresponguera per tal de poder obrir el camí i finalment es pogueren recollir en vehicle policial, acabant l’actuació a les 16:45 hores de manera satisfactòria.

Es recorda la importància d’anar ben equipat a la muntanya i dur aigua i algun aliment; la policia recorda que està al servei de totes i tots, però no sempre es poden assegurar les condicions per a fer un rescat amb garanties.